Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 525/12/8806	Košice, 19.9.2012
EEČ : 2-65-232-2012

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 1, odsek 2 písmeno e Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Košice-okolie
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v Turni nad Bodvou, okres XXXXX - okolie, v dobe od 29. 11. 2011 do 30. 05. 2012 vo svojom byte nachádzajúcom sa v obytnom bloku č. 337 na Sídlisku Cementáreň vykonal neoprávnený odber elektrickej energie tým spôsobom, že bez riadne uzatvorenej zmluvy o pripojení a bez použitia určeného meradla - elektromera, ktorým mu bol z elektromerového rozvádzača umiestneného pri vchode do bytu demontovaný, si prostredníctvom ističa 25 A priamo napojil elektroinštaláciu bytu, čím došlo k obnoveniu prívodu elektrickej energie do bytu bez vedomia dodávateľa a bez jej merania, čím svojím konaním pre Východoslovenskú distribučnú a. s. so sídlom Mlynská 31, XXXXX, spôsobil škodu vo výške 95,66 €.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
14 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného policajta OO PZ XXXXX  sp. zn. ORP-808/TU-KS-2012  zo dňa 28. 06. 2012 bolo vznesené obvinenie XXXXX  pre prečin krádeže podľa § 212 ods. 2 písm. e/ Trestného zákona na tom skutkovom základe, ako je to uvedené vo výrokovej časti tohto uznesenia.

Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak

a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,

b/ nahradil škodu, ak bola činom spôsobená alebo s poškodeným o jej náhrade uzavrel dohodu alebo urobil iné potrebné opatrenia na jej náhradu,

c/ vzhľadom na osobu obvineného s prihliadnutím na jeho doterajší život a na okolnosti prípadu možno dôvodne takéto rozhodnutie považovať za dostačujúce.

	Po skončení skráteného vyšetrovania poverený policajt predložil na tunajšiu prokuratúru vyšetrovací spis s návrhom na podanie obžaloby na obv. XXXXX.

	Po preskúmaní spisového materiálu som zistil, že v priebehu skráteného vyšetrovania bol k veci vypočutý obvinený, svedkovia, bol vypracovaný znalecký posudok z odboru elektrotechnika ako aj boli zabezpečené na vec sa vzťahujúce listinné dôkazy. Zároveň som zistil, že u obv. XXXXX sú splnené zákonné podmienky pre podmienečné zastavenie trestného stíhania.

	Trestný zákon za trestný čin, pre ktorý je obvinený stíhaný, ustanovuje hornú hranicu trestu odňatia slobody do päť rokov.

	Obvinený XXXXX sa k spáchaniu trestnej činnosti v prípravnom konaní priznal, vyhlásil, že spáchal skutok, svoje konanie oľutoval a požiadal prokurátora o podmienečné zastavenie trestného stíhania. 

	Svedok - poškodená XXXXX, splnomocnená zástupkyňa Východoslovenskej distribučnej a. s. vo svojej výpovedi uviedla, že obv. XXXXX neoprávneným odberom elektrickej energie spôsobil pre ich spoločnosť škodu  vo výške 541,35 €,  pričom dňa 25. 07. 2012 uzavreli s obvineným dohodu o uznaní a splácaní dlhu č. 8100000954, na základe ktorej vypracovaný splátkový kalendár, ktorý obvinený plní, pričom doposiaľ uhradil sumu vo výške 98,55 €.  

Zo znaleckého posudku z odboru elektrotechnika je zrejmé, že obvinený svojím konaním spôsobil pre Východoslovenskú distribučnú a. s. škodu vo výške 95,66 €.

Zo správy z miesta trvalého bydliska ako aj zamestnávateľom - XXXXX, kde obvinený pracuje na DZ Doprava ako vedúci posunu, je obvinený charakterizovaný kladne. 

XXXXX  v posledných 10 rokoch bol 1 krát súdne trestaný, Okresným súdom XXXXX - okolie v roku 2004 pre prečin podľa § 213 ods. 2 Tr. zákona  odsúdený k trestu odňatia slobody s podmienečným odkladom jeho výkonu, pričom sa v skúšobnej dobe osvedčil a teda sa na neho hľadí akoby nebol odsúdený.

	Vzhľadom na osobu obvineného XXXXX a na okolnosti prípadu možno považovať podmienečné zastavenie trestného stíhania s uložením skúšobnej doby v trvaní  14  mesiacov za dostačujúce.

	Podľa § 217 ods. 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Aurel Rečičár
prokurátor